***ELŐTERJESZTÉS***

***Pápakovácsi Óvodafenntartó Intézményi Társulás***

***2021. évi költségvetéséhez***

A Társulás saját költségvetéséből finanszírozza és látja el feladatait. A Társulás éves költségvetés alapján működik, melyet a Társulási Tanács költségvetési határozatban állapít meg. A Társulás által fenntartott intézmény költségvetése a Társulás költségvetésének részét képezi. A Társulás a feladatellátáshoz szükséges hozzájárulást éves költségvetési határozatában előirányzatként biztosítja.

Magyarország Kormánya a veszélyhelyzet kihirdetéséről szóló 478/2020. (XI.03.) Korm.rendelet 1§. értelemében az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében értelmében Magyarország egész területére veszélyhelyzetet hirdetett ki.

A katasztrófavédelemről és a hozzá kapcsolódó egyes törvények módosításáról 2011. évi CXXVIII. törvény 46. §. (4) bekezdésének felhatalmazása alapján veszélyhelyzetben a társulás képviselő-testületének feladat- és hatáskörét az elnök gyakorolja.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 87. §-ban kapott felhatalmazással élve Pápakovácsi, Nóráp, Ganna és Döbrönte települések önkormányzatai önkéntes, szabad elhatározásukból, egyenjogúságuk kölcsönös tiszteletben tartásával, arányos teherviselés mellett, a hatékonyabb és célszerűbb feladatellátás érdekében jogi személyiséggel rendelkező társulást hoztak létre 2013. július 1. napjától kezdődően.

A köznevelési ágazatban az önkormányzatok fő feladata az óvodai ellátás, amelyhez a központi költségvetés több elemű támogatással járul hozzá. Figyelembe veszi továbbá a köznevelési törvény óvodai nevelésszervezési paramétereit (csoport átlaglétszám, foglalkoztatási időkeret, gyerekekkel töltendő kötött munkaidő stb.), valamint a kereseteket meghatározó törvények kötelezően elismerendő elemeit.

A támogatást a Kincstár a székhely önkormányzatnak folyósítja. Az önkormányzat a támogatást átadja a társulásnak, a társulás ebből az összegből finanszírozza az intézményét.

***A költségvetési törvény szerinti támogatások mértéke:***

* óvodapedagógusok átlagbérének és közterheinek támogatása 4.861.500 Ft/számított létszám/év
* óvodapedagógusok közvetlen segítőinek bér és közterheinek támogatása 2.919.000Ft/étszám/év
* óvodaműködtetési támogatás 97.400 Ft/fő/év
* társulás által fenntartott óvodába bejáró gyermekek utaztatásának támogatása 189.000 Ft/fő/év
* kiegészítő támogatás az óvodapedagógusok minősítéséből adódó többletkiadáshoz 432.000 Ft/fő/év
* nemzetiségi pótlék 622.000 Ft/fő/év.

A központi költségvetés átlagbéralapú támogatást biztosít az óvodát fenntartó önkormányzatok részére az általa foglalkoztatott óvodapedagógusok, és az óvodapedagógusok nevelőmunkáját közvetlenül segítők béréhez és az ehhez kapcsolódó szociális hozzájárulási adóhoz.

Óvodaműködtetési támogatás illeti meg az önkormányzatot az óvoda működésével és feladatellátásával összefüggő kiadásaihoz kapcsolódóan az általa fenntartott óvodában nevelt gyermeklétszám után.

Társulás által fenntartott óvodákba bejáró gyermekek utaztatásához támogatás igényelhető azon gyermekek után, akik a lakóhelyüktől, ennek hiányában tartózkodási helyüktől eltérő településen veszik igénybe az óvodai ellátást és utaztatásuk autóbusz működtetésével, iskolabusz-szolgáltatás vagy különcélú menetrendszerinti autóbusz szolgáltatás vásárlásával biztosított. A támogatás igénybevételének feltétele még, hogy az utaztatott gyermekek mellett kísérő utazzon. A támogatás szempontjából az adott napon figyelembe vehető egy főként az a gyermek, akinek az utazását mind az oda- , mind a visszaúton a fentiek szerint biztosították.

Az utaztatott gyermekek számának meghatározása tervezéskor az éves becsült létszám, elszámolásnál pedig az utaztatás kapcsán készített nyilvántartás alapján naponta összesített ellátottak száma osztva 220-szal.

A központi költségvetés kiegészítő támogatást biztosít az előmeneteli rendszer keretén belül lebonyolított minősítési eljárás során 2021. január 1-jén Pedagógus II. fokozatba lévő pedagógusok béréhez. Ezen támogatást 2 fő után kapjuk meg.

Szintén a központi költségvetés kiegészítő támogatás biztosít a települési önkormányzatok által fenntartott óvodába foglalkoztatott, a köznevelési törvény alapján nemzetiségi pótlékra jogosult pedagógusok nemzetiségi pótlékához és az ehhez kapcsolódó szociális hozzájárulási adóhoz. A támogatás feltétele, hogy az óvoda alapító okiratában szerepel a nemzetiségi óvodai nevelés és a nemzetiségi óvodai nevelést a nemzetiség óvodai nevelésének irányelve figyelembevételével elkészített pedagógiai program alapján szervezi meg. A támogatást az önkormányzat 1 fő után kapja.

A települési önkormányzatokat kötött felhasználású támogatás illeti meg az óvodai gyermekétkeztetés egyes kiadásaihoz.

2015. szeptember 1-től a gyermekek védelméről és a gyámügyi igazgatásról szóló 1997. évi XXXI. törvény hatályba lépő módosítása következtében az ingyenes óvodai gyermekétkeztetés köre kibővült.

Azon óvodai nevelésben részesülő gyermekek is jogosulttá váltak az ingyenes étkeztetésre, akik olyan családban élnek, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át. A kedvezmény igénybevétele esetén a szülőnek nyilatkoznia kell, melyet az intézményvezetőhöz kell benyújtani.

Az állami támogatásokon felül az óvoda bevételét jelenti még a szülők által befizetett térítési díjak (ami azonban az ingyenes óvodai étkeztetésben részesülők körének kibővülése miatt kevesebb), valamint a fenntartó önkormányzatok támogatása is.

Az óvodai kiadások tekintetében (dologi és személyi juttatások) a jogszabályi keretek meglehetősen behatárolják a mozgásteret, a 2020. évi teljesítés az irányadó.

A kiadások között a legnagyobb arányt a személyi juttatások teszik ki.

**A személyi juttatásokon** belül a bér előirányzat tartalmazza az intézményi foglalkoztatottak munkabérét, jubileumi jutalmát, pótlékait a jogszabályi előírásoknak megfelelően.

Az idei évben a személyi juttatások összege az előző évhez képest nagymértékben megemelkedett, aminek az oka, hogy a vezető óvónő nyugdíjba vonulásakor 40 éves jubileumi jutalmát is ki kell fizetnünk, továbbá felmentési ideje alatt gondoskodnunk kell helyettesítéséről. Az átfedés 3 hónap, ami alatt két dolgozó bérét kell kifizetnünk.

A költségvetési törvény alapján béren kívüli juttatás az előző évivel azonos mértékben került tervezésre, de ez nem kötelező kiadási tétel, közalkalmazottak esetében a béren kívüli juttatás adható. Ez az óvoda tekintetében 432.000 Ft+ 64.800 Ft (járulék) összeg. Ezen felül közlekedési költségtérítésként a munkába járáshoz kapcsolódó juttatást mutattuk ki.

**A munkaadókat terhelő járulékok és szociális hozzájárulási adó** a személyi juttatások után fizetendő járulékok előirányzatát tartalmazza.

A ***dologi kiadások*** tervezésénél az előző évi teljesítési adatok jelentették a tervezés alapját.

A dologi kiadásokon belül a legnagyobb tételt a vásárolt élelmezés jelenti. A napi háromszori étkezést a Sándor és Sándor Kft biztosítja.

Kiemelkedő még a közüzemi díjak mértéke, amely az előző év tényleges adatainak megfelelően került tervezésre, a gáz, villamos energia, víz és csatornadíjak összegére.

Szakmai és üzemeltetési anyagok beszerzése előirányzatán a legszükségesebb beszerzéseket tervezzük.

Karbantartásra, kisjavításra a folyamatos állagmegóváshoz szükséges munkálatok költségeit vettük számba.

***Óvodafenntartó Intézményi Társulás …./2021. (…….) határozata:***

A Pápakovácsi Óvodafenntartó Társulási Tanács a Mesevár Óvoda 2021. évi költségvetését ***35.150.400*** Ft kiadási és bevételi főösszeggel elfogadja, amelyből működési kiadások:

* személyi juttatások 24.030.400 Ft
* munkaadót terhelő járulékok 3.690.000 Ft
* dologi kiadások 7.430.000 Ft.

Határidő: azonnal

Felelős: elnök, intézményvezető

***Óvodafenntartó Intézményi Társulás …./2021. (…………)határozata:***

A Pápakovácsi Óvodafenntartó Társulási Tanács a Társulás 2021. évi költségvetését ***33.310.400 Ft*** bevételi és kiadási főösszeggel elfogadja, az alábbiak szerint:

* ***bevételek (***támogatásértékű bevétel***): 33.310.400*** ***Ft***
* ***kiadások (***irányítószervi támogatás)***: 33.310.400*** ***Ft.***

Határidő: azonnal

Felelős: elnök

***Pápakovácsi, 2021. február 04.***

Burghardt Ferenc

elnök